text:
17 settembre 2008
La Patrie e je... in taule
Il numar di Setembar de Patrie dal Friûl al è dedicât a la cusine... no tal sens de sûr dal cusin, ma tal sens di ce che si fâs di bon di mangjâ chi di nô.
Tantis informazions che ancje jo o ai savût pe prime volte e che a mertin di jessi letis dutis.
Se no savês di ce bande tacâ, us segnali la recension di 2 libris: un libri di storie che si presente no propit ben e la riedizion di Siôr Santul, di pre Toni Beline.
Simpri te memorie di pre Toni, ve ca un biel intervent di pre Tonin Cjapielâr in mert a lis cuistions relativis a la traduzion des sôs oparis.
E visaits che ancje se Internet al è plui comut, l'abonament us fâs gjoldi miôr la riviste: su la cjarte e je dute une altre robe.
Tantis informazions che ancje jo o ai savût pe prime volte e che a mertin di jessi letis dutis.
Se no savês di ce bande tacâ, us segnali la recension di 2 libris: un libri di storie che si presente no propit ben e la riedizion di Siôr Santul, di pre Toni Beline.
Simpri te memorie di pre Toni, ve ca un biel intervent di pre Tonin Cjapielâr in mert a lis cuistions relativis a la traduzion des sôs oparis.
E visaits che ancje se Internet al è plui comut, l'abonament us fâs gjoldi miôr la riviste: su la cjarte e je dute une altre robe.
Nessun commento:
Iscriviti a: Commenti sul post (Atom)


c: text/html

text:
Tropis voltis vino fevelât di profetis? O vin dite cetante reson che a vevin a dissegnâ il Friûl di vuê cul pinsîr di îr. Nol è un câs che si clamin profetis, ven a stâi che a mostrin lis robis prime che a sucedin. I predis di Glesie furlane, i scritôrs e i poetis, ducj a jerin dacuardi che dome salvant la identitât di un popul, chel furlan, si podeve sperâ in alc di miôr pal doman. In plui: dome tignint dûr sul spirt furlan si podeve frontâ la scomesse de modernitât.
Par chest, tancj che a fasevin a pueste confusion tra tradizion e conservazion, tra identitât e razisim, no son stâts a sintîju, anzit ur àn dât cuintri come che a fossin la espression plui rancurose de “jacquerie” o de restaurazion.
Po dopo, cualchidun al fevele di decressite, dut un colp chei stes che a sberlavin cuintri Beline, che i smicjavin a pari Turolt dome cuant che ur faseve comut, si cjatin a fâ osanna ai gnûfs filosofs e al lôr pinsîr.
O sin rivâts al pont che i sorestants talians, par cirî di tirâ fûr un cualsisei ideâl che al movi une sorte di cussience coletive, a àn spindût miliarts pes fiestis de unitât di Italie; che il guvier, par salvâ ce che si pues di chest stât, si presente cu la muse seriose e professionâl di Monti par fâ dismenteâ lis seradis di Arcore e la mangjadorie dai partîts.
Ma i furlans àno di fâsi fuarce cjalant ae storie di Rome, ai gnûfs teorics de economie o aes butadis dai “grilins”?
Nô o vin forsit tal nestri jessi furlans, la pussibilitât, chê tignince, par cjalâ il mont di vuê e cirî di comedâlu un pêl.
Mi visarai simpri di ce che mi à dit une volte Moni Ovadia: «Il Friûl al è un regâl di Diu ai furlans, ma stait in vuaite di no butâlu vie». Ancje i profetis a son un don dal Signôr, ma no son mai scoltâts. Tropis voltis no vino butât vie ce che nus pandevin?
Cumò che a son muarts, al somee che cualchidun al torni a pensâ che forsit a vevin reson, cumò che ancje il Friûl al è in pericul come popul, come istituzion e soredut che i siei zovins a tornin a viodi dongje la strade de emigrazion, cualchidun si impense di chei che a scrivevin: «Cence autonomie, cence autoguvier o sin destinâts a jessi simpri sotans». ■
DREE VALCIC
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(setime pontade)
[…] I FURLANS E IL TEMPLI
E cumò si podarès passâ a fevelâ dal teme specific, cun dutis lis riservis e cautelis, ancje parcè che no ai fatis indagjinis specifichis e o crôt che, a diference dai studis storics, nus mancji une produzion leterarie di caratar socio-religjôs fate cun competence e cun passion. Mi tocjarà contentâmi di cualchi intuizion o scandai, lassant a int plui preparade e soredut a la centrâl diocesane un compit che mi somee plui impuartant di tante produzion clonade.
Jessint il rapuart tra religjon e templi un rapuart costant e scontât, al somearès che la regule e valès ancje in Friûl. Invezit mi pâr di podê dî che il rapuart tra il Furlan e il templi nol è cussì romantic e scontât.
Biel che i Romans no podevin vivi cence un templi che al celebràs la lôr glorie militâr e la sdrume dai lôr dius, al somee che i Celts, nestris antenâts lontanons ma reâi, a preferivin cjatâsi fûr, tai boscs e ad ôr des aghis, tune sorte di templi naturâl. La robe si è ripresentade, a so mût e stant ai studis di pre Gjilbert, tai prins secui dal cristianesim aquileiês, che al privilegjave la campagne, cu la frescjece des sôs risultivis e la libertât dai siei spazis, su la fredece formalistiche de religjon dal templi. Se la nestre çocje religjose e je di riunde ebraiche, no vin di dismenteâ che i Ebreus a àn vût un templi sôl fin che ur al àn lassât e po a àn vivût par dibot doi mil agns cence templi, cence predi e cence sacrifici cultuâl, fasintsi lûs cu la peraule ispirade e la tradizion. Cuant che si domandìn avilîts o disperâts ce che al podarès capitâ cence templi e cence struturis, o fasaressin ben a rifleti su cheste esperience uniche e esemplâr, savint che no son i templis che a tegnin sù e a salvin la fede ma e je la fede che e ten sù e e justifiche il templi.
Eclesiologjie tridentine
Ma chi o sin te preistorie o in timps tant lontans di nô che no podìn fâsi une idee obietive in merit. La stesse robe pal timp plui sflandorôs dal patriarcjât di Aquilee, tai prins secui dal cristianesim, cu la sô peculiaritât teologjiche, liturgjiche e musicâl. In realtât il moment fondant dal implant religjôs, ideologjic e cultuâl de glesie catoliche, che al à spartide la storie glesiastiche in prin e in dopo e che al à determinât, modificât e codificât dut l’aparât catolic in dut il mont al è chel dal Concili di Trent (1545-1563). Chel Concili che al à segnade la fin des striis, come che e dîs la int, ma ancje la fin de libertât e dal pluralisim. Un moment positîf e furtunât pe struture romane ma no siguramentri pe vitalitât e pe creativitât dal popul di Diu sparniçât pal mont e insedât te proprie culture.
Cuintriposizion radicâl
Il Concili di Trent al è in funzion antiprotestante, in posizion di Cuintririforme, ancje se i storics di marcje catoliche a fevelin di une Riforme de glesie romane indipendentementri de Riforme luterane. Al è vêr che di cualchi bande si cirive di cambiâ solfe, di tornâ a la purece e a la puaretât dal vanzeli, di finîle cuntun sisteme di vite plui paian che cristian, ma si tratave di câs isolâts e cjalâts cun suspiet, parcè che la centrâl e leve indenant contente e incussiente te sô coruzion. Fra Gjerolamo Savonarola, nemì dai Medici e acusadôr de imoralitât di pape Alessandri VI Borgia e dai scandui de curie romane, al è stât brusât ai 23 di Mai dal 1498 e pôcs agns dopo, dal 1520, il pape Leon X, fi di Lorenzo de’ Medici, al à scomunicât Martin Lutâr.
Jessint un Concili cuintri, al è claramentri ancje un Concili ideologjic, di definizions, di anatemis o scomunichis, di confins precîs, di cuintriposizions claris, di afermazion esasperade di une veretât dineade cu la stesse esasperazion de bande contrarie. E stant che la bande contrarie e à vude la disgracie, o la furbetât, di tocjâ i ponts cualificants di dut l’implant catolic, metint in discussion la mediazion de glesie, la premincence dal papât, il sacerdozi ministeriâl e lis sôs cualifichis esclusivis, vadì la potestât di consacrâ inte messe e di assolvi inte confession, al è come se a vessin metude une bombe sot lis fondis dal templi. Gjavant la funzion mediatorie dai predis, la centralitât dal cult eucaristic, la necessitât de confession auriculâr cul oblic di acusâ i pecjâts “cul numar e la cualitât” e la superioritât dai predis sui sempliçs batiâts, al restave juste il cjampanili e il muini par sunâ la ore di gnot. Nol esist, in dute la storie de glesie, un Concili come chel di Trent, là che il templi al sedi stât riafermât, rinfuarçât, assolutizât. Si pues dî che cul Concili di Trent al cjape la sô inviestidure canoniche il clericalisim, che al varà come reazion logjiche l’anticlericalisim.
Scugnint parâsi dai colps mortâi e ben calibrâts di Lutâr, il Concili al scrîf o al riscrîf une teologjie, une eclesiologjie e une liturgjie specularmentri contrarie. Lutâr al poie la sô dutrine sun cuatri fondis o pilatris: sola Scriptura, sola gratia, sola fides, solum baptisma.
[…] (al va indevant sul prossim numar)
pre Antoni Beline
IL FERÂL. I FURLANS. (setime pontade)............
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
La Val Müster e met in contat la sezion retoromance di soreli a mont cun chê centrâl. Tai studis dal Ascoli, cheste aree tal mieç e ven dividude in dôs parts: chê des varietâts ladinis tridentinis ocidentâls (Val di Sole, Val di Rumo, Val di Non) che vuê no son plui ladinis, e chê dal grup tridentin orientâl e dal Alt Belumat che e je la aree ladine autentiche. Chest secont grup si cjate su la rive çampe dal flum Adis, e al cjape dentri 5 vals li che a son monts une vore altis, lis Dolomitis, cu lis pichis de Marmolada (3343 s.l.m.), dal Antelao (3263 s.l.m.) e de Tofana di Mezzo (3244 m s.l.m.). Chestis vals si disvilupin tant che rais dal cûr dal Massiccio dal Sella che si cjate propit tal mieç: a soreli jevât e je la Val dal Livinallongo (Fodom) e Ampezzo che a son tal Venit, a Sud o vin la Val di Fassa (Fascia) in Trentin, che po dopo si slungje te Val di Fiemme e ta chê di Cembra; a soreli a mont si cjate la Val Gardena (Gherdëina) e viers nord e je la Val Badia (Gran Ega) e chestis a son dutis dôs in Sud Tirol. Dal pont di viste de aministrazion, il teritori ladin centrâl al è dividût in dôs regjons, trê provinciis cun statûts difarents e une vore di comuns piçui; si disvilupe suntune aree di 1200 chilometris cuadrâts e al à une popolazion di 35000 abitants.
LA BANDIERE_ La bandiere dai ladins des Dolomitis, cu lis strissis a scjavace celestis, blancjis e verdis, e je nassude ai 5 di Mai dal 1920, cuant che lis 5 Vals si cjatarin sul Pas Gardena par protestâ cuintri il Tratât di Saint-Germain, che nol dave al popul ladin, e ae stesse maniere nancje ae popolazion dal Sud Tirol, il dirit di autodeterminazion dai popui e la identificazion tant che grup etnic.
L’insediament di chestis vals al è scomençât 9000 agns indaûr, cuant che tai prâts sot il Pütia a rivarin cjaçadôrs e int e che e lave a cjapâ sù pomis di bosc. A conferme di chest, tal 1987 sul Mondeval de Sora jenfri Col e Ampezzo al è stât cjatât un scheletri di un cjâf di tribù di 8000 agns indaûr, segn alore che cualchidun al jere pardabon a stâ li ta chei timps une vore lontans.
Il teritori al à cognossût vie pal timp une vore di vicendis storichis e politichis: tal 1919 la Ladinie cul Sud Tirol a vegnin unîts ae Italie. I ladins a volevin restâ cu la Austrie e vê la autonomie politiche e la tutele de lenghe ladine. Tal 1923, la Ladinie e ven dividude in trê sezions dal pont di viste aministratîf, cun chê di rivâ a une assimilazion. Tal 1946 i Ladins a protestin cuintri cheste tripartizion e a domandin di tornâ a unî i teritoris: e reste storiche la manifestazion che e tirà dongje 3000 di lôr li dal Pas Sella ai 14 di Lui dal ’46. La proteste e ven ancjemò puartade indenant in dì di vuê.
RICOGNOSSIMENT DIFARENT_ Lis Vals de Provincie di Bolzan (Gardena e Badia) a gjoldin di un ricognossiment costituzionâl di bande dal Stât talian difarent di chel che a àn la Val di Fassa e il Livinallongo. Chest si lu à daûr des vicendis de prime e de seconde vuere mondiâl, cuant che lis provinciis di Trent e di Bolzan a vuadagnarin une tutele speciâl che ur sigurave une lôr autonomie cu la creazion, pai todescs de provincie di Bolzan, di un stât dentri tal stât.
Tes Dolomitis a son une vore di glesiis, di cetant valôr pe architeture locâl. A son part dal patrimoni culturâl ancje lis viles, ven a stâi i insediaments agricui tutelâts, tipics de Val Badia e che tai ultins agns si à tornât a discuvierzi cui percors turistics.
CUMÒ SOREDUT TURISIM_ La economie par secui e à vût lis sôs lidrîs te agriculture e, stant che lis vals a jerin puaris, l’artesanât al è nassût tant che forme in plui di vuadagn. In dì di vuê chescj doi setôrs a son ancjemò impuartants, si ben che il turisim al à savoltât un pôc i costums e la struture sociâl cu li stagjons che a son peadis al calendari turistic. Te provincie di Belun, la produzion di ocjai e je ricognossude tant che une des plui fuartis dal pont di viste economic in dut il Nordest, insiemi cun chês di sanitaris e di sistemis di disfredament industriâl.
Lis usancis, che a van indaûr fin prime dal Cristianisim, a son leadis a doi cjamps: chel de religjon e chel de agriculture. Vuê une part di chestis e risulte discomparide, ma cualchidune e sorevîf ancjemò: di fat, si puedin viodi processions tai dîs di fieste vie pal istât e la benedizion des rosis (ai 15 di Avost) cui turiscj che, inmagâts, a vivin dut chest tant che une forme di spetacul.
Elena Zanussi
SPECIÂL. Chei di mieç............
La Val Müster e met in contat la sezion retoromance di soreli a mont cun chê centrâl. Tai studis dal Ascoli, cheste aree tal mieç e ven dividude in dôs parts: chê des varietâts ladinis tridentinis ocidentâls (Val di Sole, Val di Rumo, Val di Non) che vuê no son plui ladinis, e chê dal grup tridentin orientâl e dal Alt Belumat che e je la aree ladine autentiche. Chest secont grup si cjate su la rive çampe dal flum Adis, e al cjape dentri 5 vals li che a son monts une vore altis, lis Dolomitis, cu lis pichis de Marmolada (3343 s.l.m.), dal Antelao (3263 s.l.m.) e de Tofana di Mezzo (3244 m s.l.m.). Chestis vals si disvilupin tant che rais dal cûr dal Massiccio dal Sella che si cjate propit tal mieç: a soreli jevât e je la Val dal Livinallongo (Fodom) e Ampezzo che a son tal Venit, a Sud o vin la Val di Fassa (Fascia) in Trentin, che po dopo si slungje te Val di Fiemme e ta chê di Cembra; a soreli a mont si cjate la Val Gardena (Gherdëina) e viers nord e je la Val Badia (Gran Ega) e chestis a son dutis dôs in Sud Tirol. Dal pont di viste de aministrazion, il teritori ladin centrâl al è dividût in dôs regjons, trê provinciis cun statûts difarents e une vore di comuns piçui; si disvilupe suntune aree di 1200 chilometris cuadrâts e al à une popolazion di 35000 abitants.


text:
”Meti sot de tô firme il codiç fiscâl de Associazion Lenghis dal Drâc – Amîs di Onde Furlane.
venerdì 18 maggio 2012
JUDE "RADIO ONDE FURLANE" !
JUDE
Intal to modul pe declarazion dai redits tu cjatarâs un ricuadri destinât aes Onlus.
Scrivilu al è sempliç:
Firmâ intal ricuadri dit: “Sostegno delle organizzazioni non lucrative di utilità sociale
”Meti sot de tô firme il codiç fiscâl de Associazion Lenghis dal Drâc – Amîs di Onde Furlane.
”Meti sot de tô firme il codiç fiscâl de Associazion Lenghis dal Drâc – Amîs di Onde Furlane.
Par cui nol à oblic di presentazion de declarazion dai redits, al bastarà, cence nissune cjame de bande dal contribuent, consegnâ a une bancje o a un ufici postâl la schede integrative pal 5 par mil contignude intal CUD in buste sierade di aplicâ la scrite “sielte pe destinazion dal 5 par mil de IRPEF“, cun indicazion di non, cognon e codiç fiscâl dal contribuent.
Pubblicato da Comitât pe Autonomie e pal Rilanç dal Friûl a 08:06
Etichette: Radio Onde Furlane
Iscriviti a: Commenti sul post (Atom)


text:
EUTANASIE DI UN PATRIARCJÂT17 di Zenâr 2012
Domenie ai 19 di fevrâr dal 2012 us invidìn al incuintri di Vençon di presentaziòn dal libri editât di Glesie Furlane apene jessût Eutanasie di un Patriarcjât di Antoni Beline cu lis ilustrazions di Gianni Di Lena.
A cjacararàn lon. Pieri Fontanini, president de Provicie di Udin che e à finanziât la opare omnia di pre Antoni Beline, e la prof.se Liliana Ferrari, docente di Storie dal Cristianesim e Storie de Glesie a la Universitât di Triest e president dal Istitût di Storie Sociâl e Religjose di Gurize. L’incuintri al començarâ in Domo as 3.00 dopo di misdì cul cjant dai Gjespui e al continuarâ cu lis relazions te sale Patriarcje Bertrant inte canoniche.


text:
La lûs e il so testemoni01 di Zenâr 2004
La liende mortâl di Crist e di Zuan il Batiste si incrosin dal principi a la fin. No sai se chest al è storic o intenzionâl; in ogni câs al è significatîf. La lôr nassite e à come suaze lagnul, il dubi e la acetazion, i faz sunsurôs e dôs cjantis di ringraziament e di meditazion su la misericordie di Diu: il Magnificat di Marie e il Benedictus di Zacarie. Par cumbinazion ancje i lûcs dal Magnificat e dal Benedictus a son dongje, a Ain Karin.
Dopo di une infanzie mistereose e ritirade, ducj i doi si presentin su la sene dal mont ad ôr de storie, tal desert. Zuan che al mostre e Crist che al realize; Zuan che al prepare la strade e Crist che al è la strade; Zuan testemoni de lûs e Crist lûs par ogni om; Zuan amì dal nuviç e Crist nuviç. E i doi cusins si complimentin un cul altri. Zuan al clame Crist lagnel che al tire vie il pecjât dal mont e Crist al clame Zuan il plui grant fra i nassûts di femine, ancje se il plui piçul dal ream al è plui grant di lui, dal moment che par Crist la funzion e à sens dome se compagnade di une santitât adeguade.
Rivât Crist, lunic, Zuan al capìs che e je rivade lore di tirâsi in bande, par no dâi ombre. Lui al à di cressi e jo di calâ al dîs cun grande dignitât. E chest cressi e calâ, seont i orientâi, al à determinade la date liturgjiche des lôr nativitâts. Crist al nas tal solstizi dinvier, cuant che il soreli, cuintri de evidence, al cjape fuarce e al cres. Zuan invessit al nas tal solstizi distât, cuant che il soreli, cuintri de evidence, al piert vigôr e al cale. Difat i fûcs de Pefanie e i fûcs di san Zuan no an il stes significât, ancje se a semein compagns.
Il cristian al à di smicjâ a riprodusi in sè la persone di Crist. La strade plui juste e je di tacâ a riprodusi in sè san Zuan, il testemoni e il precursôr.
De pagjine plene di poesie e di significazion che Luche al dediche a la nassite di Zuan, mi plâs fermâmi su la domande de int de Gjudee: Ce no saraial di chest frut?. Domande legjitime e incuietant che ogni mari e ogni pari si son fats e si fasin ogni volte che si cjatin denant dal misteri e de sorprese di une gnove nassite. Comprendûts i gjenitôrs di Gjude e chei dal plui grant sant.
Il distin di un frut al dipent di Diu. Al è lui che al distine dut ce che al è creât seont un so disen incomprensibil. Duncje nol varès sens fâsi la domande. Ma stant che Diu al opere midiant dai oms, o scugnìn domandâsi, pe part che nus compet.
La domande a an di fâse i gjenitôrs ma ancje il predi e il mestri e la int dal paîs. Parcè che il distin di un frut nol è mai individuâl. E cussì la sô cressite. Al dipent di ducj nô fâlu cressi ben, complet, in armonie fisiche, psicologjiche, culturâl, morâl e spirtuâl. Cussì une cressite furtunade des gnovis gjenerazions e sarà il plui biel certificât e premi des gjenerazions di prime. Come che une cressite parziâl, disarmoniche, mostruose e sarà la nestre condane denant di Diu e de storie.
Plui che lamentâsi che a nassin pôcs fruts, o varessin di domandâsi ce che o fasìn par che a cressin ben chei che a son. Se no sin a laltece, Diu no ju mande. Parcè che al à dûl di lôr, che no ju met tes mans di int impreparade e inafidabil, e di nô, che nol ûl reonzi inmò di plui il pês de scualifiche plui umiliant.


text:
E je rivade la Istât, e pai furlans al vûl dî dome une robe: Lignan. Dutis lis sabidis e lis domeniis il furlan al cjape la machine e al partìs, cun doi grancj pinsîrs tal cjâf. Il prin: saraie la polizie sul stradon di Tisane? Varaio pardabon di lâ a cincuante intune strade di dôs corsiis par bande?Il secont: va ben, ma in ce Lignan aio di lâ? Sì, parcè che secont di ce che tu âs di fâ, tu âs une Lignan di scelzi. Sabbiadoro e je la sielte plui tradizionâl, chê che no scontente nissun. Sabbiadoro al è il puest da lis fameis, dai fantats fin a disevot agns e dai todescs. Li tu cjatis un lît lunc e larc, lis buteghis par cuant che al è nulât e i PR che la sere a distribuissin lis riduzions par fodrâ l’asfalt.
Dai disevot agns fin che no si fasin fruts (che dopo si devente une famee e si torne a lâ a Sabbiadoro) si va a Pinete. Pinete al è il puest dai zovins e dai todescs. Il lît al è plui piçul e dut di rive in jù, ma cuant che tu jessis tu cjatis almancul cuatri-cinc puescj par cjoli un aperitîf. E la sere, se no tu sês ancjemò intor a chel aperitîf, a son locâi, discotechis, dut ce che tu âs voie, cussì la matine tu sês cussì strac che no tu ti rindis cont che il lît al è di rive in jù.
In ultim, a son chei che a scelzin Riviere. Riviere al è il puest dai plens di bêçs e dai todescs. Cualchidun al dîs che par jentrâ a Riviere bisugne passâ un bloc da la finance e fâ viodi il 740. Il probleme al è che a Riviere no si cjate nuie altri che plens di bêçs, cussì ancje cui che al à la cjase li, di sere al va a Pinete par fâ viodi il machinon a cualchidun altri.
E sarès ancje Lignano City, une robe che e varès di stâ tal mieç tra Sabbiadoro e Pinete, nome che nissun al è mai rivât a capî dulà che e sta. Par chest no à une sô identitât. In some: City al è il puest dai todescs e vonde. Ducj le àn sintude a nominâ, ma vêso mai sintût cualchidun che al dîs “O voi a City”? Pluitost, un al va a Barcole a distirâsi tal ciment cui triestins.
Ma e rive un etât, ta la vite di un furlan, che ancje se nol à fîs e al cjape milions di euros al mês, al torne simpri a Sabbiadoro. Sì, parcè che al è chel il puest dai furlans vêrs, chei che ancje la domenie e il mês di Avost a àn nome une robe tal cjâf. No par nuie al è l’unic puest al mont dulà che i implans balneârs si clamin “uficis”.
Bete di Spere


text:
Larry Wolff (1957) al è un professôr che al insegne Storie de Europe Orientâl te Universitât di Stanford. Si è formât inte Universitât di Harvard studiant la storie de Ucraine e de Polonie, e par chest al à vût di perfezionâ la sô cognossince di dutis lis regjons europeanis là che si fevele une lenghe slave. Si è ocupât de monarchie asburgjiche tant che di un mont là che lis culturis plui diferentis a podevin esprimisi intun contest gjeografic cetant dilatât, ma intune reciproche ricjece fondade sul rispiet e su la pluralitât. Cul timp al à aprofondide la ete dal ‘700 e si interesse des problematichis peadis ae infanzie inte suaze de storie moderne. Il so cjamp di ricercje lu à puartât a investigâ lis intersezions tra Orient e Ocident, in particolâr sul plan de economie e intal cjamp des tematichis peadis ae societât, ae antropologjie e ae storie de mentalitât. I rapuarts che il Vatican al à inmaneât cu la Polonie, i leams di Vignesie cu lis regjons dal Adriatic, dai Slâfs, Viene e la Galizie a son stâts ponts di aprofondiment dal so interès sientific, simpri orientât su lis minorancis, sui popui e su lis lenghis minorizadis di Europe. Une sô idee fuarte e je che l’Est Europe al sedi stât “inventât” tant che une proiezion culturâl tacant dal secul XVIII par volontât di filosofs e di viazadôrs iluminiscj che a jerin convints di une diference profonde tra lis dôs animis europeanis (ven a stâi chê Orientâl e chê Ocidentâl) che si frontavin une cuintri chê altre come doi modei diferents di societât, di economie e di culture. La sô ricercje plui interessante si oriente intal investigâ la idee che Vignesie si jere fate de regjon Dalmatine e cemût che la Dominante e à savût sfrutâle pal so interès. La intuizion plui grande però e je chê di esplorâ la ete de infanzie tignint cont de deviance e de violence che, magari cussì no, inte societât umane si fâs cuintri des categoriis plui debilis, in particolâr i fruts e lis frutis, dispès doprâts tant che imprescj par dâ sodisfazion aes esigjencis dai grancj. In chest contest al nas “Paolina’s Innocence. Child Abuse in Casanova’s Venice” (La inocence di Paolina. La violence suntune frute inte Vignesie di Casanova), dal 2012: un studi une vore impuartant che al cjape dentri plui di 300 pagjinis di archivi, anticipât di une monografie une vore interessante, “Postcards from the End of the World” (Cartulinis de fin dal Mont), là che al va a studiâ la violence cuintri dai minôrs inte Viene di Sigmund Freud. In timps plui resints, al à ancje frontade la cuistion de Turchie vie pal secul XVIII, cu lis relazions politichis ma ancje culturâls che l’Imperi dai Otomans al à tignût cul rest de Europe, soredut cun chê Orientâl. Cussì e je nassude la opare “The Singing Turk” (Il Turc che al cjante), edite tal 2016. Wolff al è un autôr che al va daûr di olmis une vore diferentis. In plui che preseât om di sience, al è ancje autôr di oparis musicâls e teatrâls. Di fat, tal 2019 si è ocupât ancje de figure dal compositôr Erich Wolfgang Korngold, scjampât intai Stâts Unîts de Austrie naziste intal 1938, e che intal stes an al meretarà l’Oscar pes musichis dal film “The Adventures of Robin Hood”, cun Errol Flynn e Olivia de Havilland. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Vie Vie pe storie, daspò di dutis lis inovazions o struments, modis o novitâts che si fasevin indenant, e je simpri stade pôc dopo pronte la version furlane, cun fortune plui o mancul buine, cun robis che a son restadis o mancul. De prime poesie par furlan, ae rêt internet di vuê.
◆ Fevelant di cheste ultime inovazion epocâl, par esempli, pôc dopo nassûts i prins sîts, a son rivâts ancje i prins par furlan. Pôc dopo i prins blog, i blog par furlan.
◆ Inte ere dai social network, inventadis lis pagjinis Facebook, a son nassudis lis pagjinis Facebook in furlan. Chel dal “Muselibri” al è di marcâ che al è un mont tant vivarôs in marilenghe, forsit parcè di acès popolâr facil. Fintremai al è nassût un social network dal gjenar di Facebook fat in lenghe furlane, dal non pôc fortunât di Facecjok (e ancje de storie pôc fortunade), ma il tentatîf – e funzionament – lu vin di regjistrâ.
◆ Adiriture o jerin presints intal social Second Life, dulà che si movevisi intun mont 3D cuntun avatar. Cumò no sal vise nissun ma al à vût grande notorietât par un pâr di agns: in chel periodi o ai intervistât pe Patrie dal Friûl un avatar furlan.
Dute cheste presince e iniziative dal bas a son un indicadôr di identitât.
◆ Par ce che al tocje il front dai agjents istituzionâi si pues dî che, midiant di un percors che cualchi volte al çuete, o vin a disposizion une serie di struments che ben pôcs a svantin, fra lis lenghis minoritariis. O vin un vocabolari inlinie, o vin il tradutôr, o vin une app pal vocabolari: i struments a son e a vegnin implementâts cun buine costance. E je ancje atenzion aes novitâts tecnologjichis in ûs, cemût che a dimostrin lis traduzions resintis di WordPress e di Telegram, o in timps passâts il T9 par furlan. Dut câs, forsit si scugnarès al moment meti plui l’acent sul audio e sul video, ven a stâi sul furlan fevelât, che al è chel plui vivarôs e atîf.
◆ Chi, di fat, al è il probleme: dut chest si fonde suntun teren tant fragjil parcè che la scuele e je inesistente te pratiche, cul insegnament dal furlan restât letare muarte di 20 agns. Pensait se 20 agns indaûr, intal 1999, cuant che e nassè la leç di tutele 482/99, si fos scomençât a insegnâ cun serietât intes scuelis, o pôc dopo. O varessin fantaçuts di 15/20 agns che lu savaressin scrivi miôr, par esempli, di tante part di nô gjornaliscj de Patrie dal Friûl, che o sin autodidatis. Chê altre fragjilitât a son i finanziaments: come simpri, si da dome il minim che al covente par mantignî cualchi progjet e nol è un invistiment reâl inte lenghe.
◆ Se la iniziative privade e je, cemût che o vin viodût, e chê dai operadôrs dal furlan publics e je, cemût che o vin viodût, invezit e mancje la volontât politiche di fâ in mût che il furlan al sedi ad in plen une lenghe.
◆ Si frene la scuele, no si fasin invistiments, o se al è un mensîl dal dut in lenghe minoritarie che al esist dal 1946 si lu gjave des associazions storichis che ur van i contribûts, cemût che al è stât fat chest an ae Patrie.
◆ Cheste e je la realtât: si da alc, ma cuant che lis robis a son pardabon impuartantis, cruciâls, a vegnin frenadis. Dut chest parcè che se si dineassin dal dut i bêçs pal furlan, il progjet al vignarès scuviert plui cun facilitât. Parcè che al è un progjet che al sta sot di dut, e che si fâs indevant inesorabil: la muart cuiete de lenghe furlane. ❚
Dree Venier
Internet? I furlans a son, come simpri. Ma come simpri a mancjin lis istituzions............
Vie Vie pe storie, daspò di dutis lis inovazions o struments, modis o novitâts che si fasevin indenant, e je simpri stade pôc dopo pronte la version furlane, cun fortune plui o mancul buine, cun robis che a son restadis o mancul. De prime poesie par furlan, ae rêt internet di vuê.


text:
Un habitat che in mont al è simpri plui râr
Il Lât di Cjavaç, incassât tra i versants des Prealps Cjargnelis, al è il plui grant lât naturâl dal Friûl e al ocupe une val, a soreli a mont de Mont di San Simion, incidude in profonditât di un cors antîc dal Tiliment.
◆ Cundut de antropizazion evidente che il lât al à patît intal timp, la sô posizion (ancje in graciis de vicinance cul Tiliment) e la presince di varis gjenars di ambients, a favorissin ancjemò la frecuentazion di diviersis speciis di uciei. Jenfri chês speciis, a son tantis leadis a la aghe che, intune situazion ambientâl dominade di boscs e monts, a cjatin intal Lât di Cjavaç un habitat just.
◆ In chest contest, lis indagjins che o ai puartadis indevant intal ultin periodi a àn permetût di verificâ la nidificazion di cuatri gnovis speciis di uciei: la Moratule Locustella luscinioides, il Penacjin Aythya fuligula, il Morgul Podiceps nigricollis e il Cauròs Aythya ferina.
• Moratule: e je une specie dal ordin dai Passeriformis (chel dai Passars) e de famee Locustellidae (piçui uciei di palût) cuntun grant areâl riprodutîf dilunc des mediis latitudins de Europe e de Asie. In Italie, e nidie dome intal setôr centri setentrionâl, inte plui part dai câs in zonis di cueste, di marine e di planure disot dai 200 m s.l.m. In Friûl e je scjarse e localizade, e si riprodûs pal plui in areis di marine; in passât si riproduseve ancje inte basse planure e a jerin stadis segnaladis nidificazions probabilis intal Friûl di mieç. Intal 2009 e je stade contatade une cubie che e dave di mangjâ a cuatri zovins saltâts fûr di pôc dal nît. Cheste e je stade la prime evidence di nidificazion de specie intal setôr setentrionâl dal Friûl e une des plui a Nord in Italie, e e je impuartante par vie che al è sucedût fûr des zonis frecuentadis di solit de specie; cun di plui, si trate di une nidificazion sigure, dulà che invezit la grande part dai câs si riferìs a riproduzion pussibile o probabile.
• Penacjin: e je une specie dal ordin dai Anseriformis e de famee Anatidae (chê dal Masurin Anas platyrhynchos). Si riprodûs de Islande e de France fin ae Kamchatka e Sakhalin. In Italie e à tacât a nidiâ dome di resint. Dai agns 70-80 dal secul passât a son stadis verificadis lis primis nidificazions cun presincis in variis regjons, plui o mancul regolârs intal timp. In Friûl si riprodûs dal 2003. Intal periodi riprodutîf e frecuente lis aghis dolcis di lâts, flums, pocis – ancje di estension modeste – contornadis di vegjetazion. Intal setôr setentrionâl dal Friûl, de metât de prime desene dal secul a jerin stadis viodudis cubiis intal periodi di nidificazion ma nol jere stât pussibil aciertânt la presince: la prime e je stade verificade intal 2014 cuant che e je stade viodude une mascje cun doi poleçuts di cirche 15 dîs. La riproduzion e je stade confermade ancje intai agns dopo (la ultime, l’an passât). Il câs ripuartât al è il prin in zone montane furlane e un dai plui a Nord in Italie.
• Morgul: e je une specie dal ordin dai Podicipediformis e de famee Podicipedidae (chê dal Mangjebalins Tachybaptus ruficollis e dal Frisul Podiceps cristatus) cuntun areâl grandonon (Americhe, Afriche, Eurasie). In Europe, la plui part de popolazion si riprodûs in Ucraine e inte Russie meridionâl. In Italie si sa di cualchi desene di nidificazions, in particolâr in Sicilie e in Emilie Romagne, dulà che al è stât regjistrât cirche il 50% des riproduzions. In Friûl, la presince di individuis e/o cubiis par dut il periodi riprodutîf e jere cognossude, e intai ultins agns e jere deventade regolâr ma la riproduzion no jere ancjemò stade aciertade fintremai tal 2018, cuant che e je stade viodude une cubie cun trê poleçuts di pôcs dîs. La nidificazion ripuartade e je la prime in Friûl-Vignesie Julie e in dut l’arc alpin orientâl, e la plui setentrionâl in Italie. In dì di vuê, il Lât di Cjavaç al è l’unic sît intes Alps orientâls dulà che e je stade verificade la riproduzion di dutis lis speciis di Podicipedidae che a nidiin in Italie: Mangjebalins, Frisul e Morgul.
• Cauròs: specie de stesse famee e dal stes ordin dal Penacjin, che si cjate une vore slargjade inte regjon paleartiche. E nidifiche de Europe ocidentâl ae Mongolie e ae Daurie. In Italie si riprodûs massime dilunc des cuestis e intes planuris des regjons setentrionâls (includût il Friûl) e intes isulis plui grandis, e i prins events di riproduzion a son stâts aciertâts inte seconde metât dal secul XX. Ancje in chest câs, la presince de specie intal periodi just pe nidificazion intal setôr setentrionâl dal Friûl si cognosseve di timp, ma cence provis che e fos avignude. Intal 2020 e je stade viodude un mascje cun doi poleçuts e verificade la prime nidificazion in zone montane furlane, che e je ancje une des plui a Nord in Italie.
Dutis lis nidificazions ripuartadis a son colegadis a strent cui ambients di spuinde dal Lât di Cjavaç e no nome, ma in mût particolâr cu lis paluderis che a son caraterizadis dai cjanêts di Cjane di aghe Phragmites australis. Chest al è un habitat impuartant par tantis speciis di animâi (che si viodi La Patrie, Otubar dal 2020) e, par vie de antropizazion e dai intervents che di solit a vegnin fats cence tignî in considerazion lis esigjencis di chês altris creaturis viventis, in mont al è simpri plui râr; di fat, inte mont furlane a son restâts pardabon pôcs e chei dal Lât di Cjavaç a son fra i plui impuartants pal mantigniment de biodiversitât. Se o considerìn, cun di plui, che lis paluderis a son di solit consideradis ambients “plens di jerbatis” (che si viodi La Patrie, Otubar dal 2020) e che “no coventin a nuie” e duncje di eliminâ, si pues facilmentri previodi cuâl che al sarà il destin di chescj biotops se no si cambie in maniere radicâl il mût di considerâ l’ambient.
◆ Intes ultimis desenis di agns, di fat, la aree dal Lât di Cjavaç e je stade ancjemò plui antropizade in consecuence di une vision che e previôt un sfrutament cun finalitâts turistichis e ricreativis, basadis su intervents invasîfs, e leât ancje a events di masse; chest, insiemi cun operazions silviculturâls puartadis indevant in mût aprossimatîf e che a àn semplificât e impuarît i boscs di spuinde, al à vût un impat negatîf su habitat e speciis.
Il Lât di Cjavaç, ancje in graciis des nidificazions ripuartadis culì parsore, al è un sît impuartant a nivel di Alps orientâls e duncje, cemût che o ai auspicât di diviers timp, al va tutelât atuant dal moment azions smiradis a conservâ e a miorâ l’habitat e a favorî lis speciis, massime chês cuntun stât di conservazion sfavorevul.
◆ Par fâ chest, si à di finîle di pierdisi in cjacaris, e dâ in man la cuistion a chei che si intindin di problemis ambientâi; tocje agjî cun presse, se no si riscje la pierdite di un fra i ambients caraterizâts de aghe plui impuartants de aree alpine. ❚
NATURE E AMBIENT. Inte ultime desene di agns, intal Lât di Cjavaç a àn nidiât cuatri gnovis speciis di ucieiGianluca Rassati
Un habitat che in mont al è simpri plui râr


text:
Contest: Aziende taliane logade in Friûl - Vignesie Julie che si interesse di ricercje, disvilup, progjetazion, costruzion e comercializazion di robot seejerbe eletrics inovatîfs Made in Italy.
Probleme
- La startup e je stade creade di un grup di imprenditôrs intune cun dôs personis espertis dal setôr, cence une figure in cualitât di General Manager che al stedi daûr aes ativitâts tipichis dal inviament e de gjestion di une Start Up.
Soluzion proponude
- Presince in aziende di Temporary Manager cun funzions di direzion gjenerâl par un periodi di 18/24 mês
- Studi e distese dal Budget aziendâl articolât in Budget des venditis, Budget acuiscj materiis primis, Budget dai coscj personâl, Budget invistiments.
- Assistence al Comitent inte definizion, disvilup e gjestion des ativitâts tipichis in fase di inviament di une aziende.
- Implementazions di une serie di ativitâts che a tocjin la promozion dai prodots gnûfs e il disvilup de competitivitât de imprese stesse. Lis ativitâts previodudis in chest progjet a son funzionâls al otigniment di chescj obietîfs. Lis ativitâts principâls previodudis intal progjet a son:
- Poie operative pai aspiets tecnologjics e eletronics dal robot seejerbe.
- Servizis di acompagnament intal prin disvilup de imprese.
- Poie operative e diretive de imprese e redazion dal Business plan.
- Organizazion di events e di incuintris
- Realizazion di campagnis promozionâls midiant di newsletter e cun altris mieçs.
- Ampliament dal sît web.
- Realizazion e stampe di brochure e depliant promozionâi.
- Ricercje di risorsis e struments: il progjet al previôt la acuisizion di consulencis significativis di gjenar operatîf e diretîf che i permetin ae Start-up di definî miôr i aspiets tecnologjics, organizatîfs, comerciâi e di marketing de proprie ativitât.
- Realizazion di struments di comunicazion sedi in linie (newsletter, sît web, social media , e v.i.) che su cjarte (brochure, depliant), pe organizazion di events e incuintris.
Timing
In vore.
Risultâts otignûts
- Inviament de ativitât produtive.
- Definît Budget e plan trienâl.
- Individuât Project Manger funzionâl al progjet.
- Otignût contribût di € 90.000, in spiete dal secont.
- Definîts aspiets dal prodot tant che, a titul di esempli:
- Omologazions/Marcaduris/Certificazions
- Etichetadure.
- Conformitât Furnidôrs.
- Conformitât Produzion.
- Prevenzion/Atuazion/Control
- Document tecnic (interni).
- Specifichis di prodot.
- Manuâl dal operadôr.
- Realizât sît web..
- Definîts i obietîfs comerciâi/Marketing tant che:
- Definît Budget Comerciâl.
- Gjestion de ativitât, dal contrat comerciâl (ordin) ae consegne/acetazion.
- Gjestion dai clients spartide, se al è il câs, par areis e/o par prodot.
- Contignûts pal sît web, pal materiâl promozionâl (brochure, presentazions, tescj, imagjins) e v.i.
- Oportunitâts marcjât, potenzialitât, disvilup, e v.i.
- Ufierte base, listin, cundizions di paiament, garanzie, e v.i.


text:
Puntuâl come ogni an, al è rivât ae fin di Novembar l’apontament cun Musiche “Pe gnove musiche furlane”, la manifestazion inmaneade dal comun di Udin che e presente lis miôr produzions musicâls in marilenghe dal an, e cul Premi Friûl, il concors che za di 26 agns in ca al premie i grups che a doprin la lenghe furlane.
Un fin di setemane pardabon siôr che al à dât la pussibilitât ai passionâts di musiche di scoltâ cetancj grups difarents, e di cjapâ il pols de musiche in marilenghe. Intun Palamostre plen di int, a son stadis 12 esibizions dal vîf, alternadis a proiezions di videos musicâls.
I discs dai artiscj che si son esibîts par Musiche, a son stâts sielzûts jenfri lis gnovis jessudis de discografie furlane dal 2008 di une jurie di gjornaliscj. Loris Vescovo, R.esistence in Dub, Lino Straulino, Strepitz e Arbe Garbe a son stâts i protagoniscj de serade.
I VINCIDÔRS_Il vincidôr de Targhe Deganutti, assegnade al disc plui significant dal an, al è stât Borderline di Loris Vescovo: un disc che al ten dentri lis esperiencis di viaç di chest cjantautôr che al à zirât il mont su lis olmis de migrazion furlane.
In corse pal Premi Friûl invezit, a jerin sîs grups cetancj difarents un di chel altri, a testemoneance, come se ‘nd fos ancjemò bisugne, di trop vivarose che e je la sene musicâl furlane: Rock alternatîf cui Fîl e Fiar, musiche dark cun Francis and the Phantoms, cjançon di autôr cui Limerick, punk rock cui Claus, musiche eletroniche sperimentâl cun Elettrike Skeletriche Poetiche e pop acustic cul duet Accordincanto. A àn vinçût il Premi, ven a stâi la produzion e la distribuzion di un cd cu la etichete Musiche Furlane Fuarte, Francis and the Phantoms, il progjet che al met in musiche lis visions di Checo Tam, scritôr e cjantant dal grup.
OSPITS_La edizion 2008 di Musiche e je stade insiorade di altris doi events impuartants. Pe prime volte al è stât ospitât il vincidôr dal Liet Festival, il festival european des cjançons in lenghe di minorance, chest an vinçût dal cors Jacques Culioli. Za di agns, artiscj di chenti si esibissin in chest Festival (tal 2008 i Carnicats): l’obietîf al è chel di incressi il leam jenfri Friûl e Europe te sperance di rivâ a vê une finâl dal Festival achì a Udin.
Cun di plui e je stade presentade la instalazion sonore Lenghedivacje, curade di Hybrida e produsude cul jutori de ARLeF: cinc regjistrazions in lenghe furlane fatis di Renato Rinaldi e daspò elaboradis in musiche di cinc compositôrs europeans.
Federica Angeli
ATUALITÂT. Loris Vescovo e Francis and the Phantoms sul tet de musiche furlane............
Puntuâl come ogni an, al è rivât ae fin di Novembar l’apontament cun Musiche “Pe gnove musiche furlane”, la manifestazion inmaneade dal comun di Udin che e presente lis miôr produzions musicâls in marilenghe dal an, e cul Premi Friûl, il concors che za di 26 agns in ca al premie i grups che a doprin la lenghe furlane.


text:
Ai 26 di Mai si torne a votâ pal Parlament european. A son passâts cuarante agns des primis, storichis elezions europeanis, ma ancje in cheste ocasion, salacor ancjemò di plui di in chê volte, il vôt al varà une impuartance politiche specifiche a nivel continentâl. Cun di plui, al è daûr a cressi intune part de societât un ategjament negatîf viers de integrazion europeane e des istituzions. Par chel, vie pe seconde metât dal mês di Març si davuelzaran, in particolâr ator pal Stât talian, une schirie di iniziativis che a àn chê di promovi cognossince e duncje cussience in cont de Union europeane, dai siei orghins, de sô ativitât e des elezions, inte suaze dal program “Verso il 26 maggio: l’Europa a portata di mano”.
A saran cuatri apontaments ancje in Friûl, metûts adun par iniziative dal Centri di documentazion europeane dal Ateneu furlan “G. Comessatti”, de Aree Bibliotechis de stesse Universitât e de Cooperative di Informazion Furlane: trê pontadis de trasmission “Vierte Europe”, produsudis e difondudis di Radio Onde Furlane ai 19, ai 23 e ai 27 di Març, e un incuintri public, li de sale Gusmani de Universitât dal Friûl (a Udin, Palaç Antonini, in vie Pressacco 8), tal dopomisdì dai 21 di Març.
A son cuatri ocasions par cognossi e par capî, che a vegnin inmaneadis cul jutori de Rapresentance tal Stât talian de Comission europeane, e cu la colaborazion di une schirie di sogjets tant che l’Informagiovani dal Comun di Udin, la Casa per l’Europa di Glemone, l’EURES regjonâl, Il Centri Europe Direct di Pordenon, la Accademia Europeista del Friuli-Venezia Giulia di Gurize, la AUSE – Associazione Universitaria di Studi Europei, il Consiglio italiano del Movimento Europeo e la associazion di promozion sociâl e culturâl KLARIS.
Altris informazions si cjatin in rêt ae direzion https://www.uniud.it/it/servizi/servizi-studiare/biblioteche/sedi/biblioteca-del-centro-di-documentazione-europea-cde ❚
Marco Stolfo
Capî la Europe, riflessions su Onde Furlane e ae Universitât di Udin............
Ai 26 di Mai si torne a votâ pal Parlament european. A son passâts cuarante agns des primis, storichis elezions europeanis, ma ancje in cheste ocasion, salacor ancjemò di plui di in chê volte, il vôt al varà une impuartance politiche specifiche a nivel continentâl. Cun di plui, al è daûr a cressi intune part de societât un ategjament negatîf viers de integrazion europeane e des istituzions. Par chel, vie pe seconde metât dal mês di Març si davuelzaran, in particolâr ator pal Stât talian, une schirie di iniziativis che a àn chê di promovi cognossince e duncje cussience in cont de Union europeane, dai siei orghins, de sô ativitât e des elezions, inte suaze dal program “Verso il 26 maggio: l’Europa a portata di mano”.


text:
Discors de Montagne
Discors de Montagne[cambie | modifiche il codiç]
Clamât ancje "Sermon dal Mont" al è un dai sermons plui nomenâts che a sedin mai stâts proferîts.
Lis robis consideradis in chest sermon a son robis che e interessin dutis lis personis che a bramin informazions veris come: dulà cjatâ la felicitât, dulà cjatâ juscj principis e regulis di compuartament i uns viers chei altris, come si devi adorâ l'Idiu.
Il discors al compâr clarementri in dôs contis evangjelichis, che di Mateu (cjapitui dal 5 al 7) e in che di Luche ( cjapitul 6 versets dal 20 al 49)
Il discors al fo pronunciât da Jesus pôc dopo che al veve sielzût i soi dodis apuestui, duncje cirche viers il 30 d.C.
Il scritôr nol specifiche il lûc just dulà che al fo pronunciât. Al è probabil, lant daûr a cetantis fonts, che al sedi stât in Galilee, inte regjon a bonât dal lâc.
Chel che al rint preseôs il Sermon di Crist nol è dome il profont contignût spirituâl, ma ancje la naturalece e al limpidece cun cui lui al esplicâ chestis veretâts.
Jesus si base su esperiencis comuns e al fâs riferiment a robis che la int a cognòs ben, permetint cussì a ducj chei che e desiderin vivi une vite miôr secont la volontât dal Idiu di imbrincâ cun facilitât lis sôs ideis.
Ancje no cristians a ritegnin di alt valôr chest discors. Il leader indù Mohandas Gandhi, al varês dit a lort Inwin, ex vice re de Indie: "Cuant che il so pais e il gno a saran dacuardi sui insegnaments di Crist esplicâts intal so Sermon dal Mont, o varin discrosâts i fastidis no dome dai nestris pais ma dal mont intîr".
Contignût dal discors[cambie | modifiche il codiç]
.
* Beâts (Feliçs) chei che a si rindin cont de lôr bisugne spirituâl, parcè che di lôr al è il ream dai cîi. * Beâts (Feliçs) i dolentrâts, parcè che a saran consolâts. * Beâts (Feliçs) i morentâts, parcè che a ereditaran la tiere. * Beâts (Feliçs) chei che a àn fan e sêt di justizie, parcè che a saran saceàs. * Beâts (Feliçs) i misericordiôs, parcè che a otignaran misericordie. * Beâts (Feliçs) i sancîrs di cûr, parcè che a viodaran l'Idiu. * Beâts (Feliçs) i pacifics, parcè che a saran clamâts fiis dal Idiu. * Beâts (Feliçs) chei che a son aviersâts par vie de justizie, parcè che di lôr al è il ream dai cîi. * Beâts (Feliçs) o sarês voaltris, cuant che us strapaçaran e us aviersaran e falsementri a disaran di voaltris ogni mâl a cause me. Laudaitsi e esultait parcè che grande e sarà la vuestre ricompense intai cîi. * Voaltris o sês il sâl de tiere. Se il sâl al piert il so savôr nol serf a nie. * Voaltris o sês la lûs dal mont. La lûs no po jessi metude sot il pesenâl, ma sul ferâl, cussì che e po slusorâ su ducj. * Voaltris o savês che al è stât dit: No vês di cometi adulteri. Ma jo us dîs che ognidun che al varà cjalât une femine, par desiderâle, al à bielzà cometût adulteri intal so cûr. * Il vuestri cjacarâ: Si, al sei si; e il No al sei no, chel che al è di plui al aparten al mâl. * Voaltris o savês che al fo dit: Tu volarâs ben al to prossim e tu odearâs il to nemì. Ma jo us dîs: Volêt ben ai vuestris nemiis, preait par chei che us aviersin. Parcè che se voaltris i volês ben dome a chei che us vuelin ben, cuâl premi mertaiso. * Cuant che tu fasis caritât, la to çampe no savedi chel che a fâs la to drete, par che la to caritât a resti in segret; e il Pari to che al viôt intal segret, ti darà la ricompense. * Cuant che o preais, no stait a fâ come che a fasin i ipocrits i cuai a àn plasè preâ in pins intes sinagoghis par fâsi viodi dai oms. Ma tu, cuant che tu vuelis preâ, jentre inte to stanzie e pree il Pari to intal segret. Voaltris o dovês duncje preâ cussì: - Pari nestri che tu sês intal cîl, - che al sedi santificât il to non, - che al vegni il to Ream, - che a sedi fate la to volontât come che e je in cîl, ancje su la tiere, - danus vuê il pan di ogni dî, - cancele i nestris debits, come che ancje no ju cancelin ai nestri debitôrs, - no sta menânus in tentazion, ma liberinus dal necuitôs.
Il discors al continue ancjemò.
Considerazions[cambie | modifiche il codiç]
Jesus nus dâ la descrizion di cui che al è verementri feliç.
Chest tiermin nol vûl dî dome jessi di bonspirt o legri, al è alc di plui profont, al impliche un sens di apaiament.
Chei che a si rindin cont dal lôr bisugn spirituâl, a imparin a cognossi e a servî l'Idiu e a son feliçs savint di fâ plasè a Lui.
Cuant che si rivolzè ai soi apuestui, ju paragonà al sâl, par vie che lôr a puedin francjâ une influence di protezion su lis personis.
Ju clame ancje lûs intal mont parcè che lu fasin sei cu la lôr testemoneance sei jessint spielis di condote secont i principis biblics.
Par chel che al rivuarde lis preieris, Jesus al svergogne lis preieris fatis par fâ colp su chei che a scoltin e par ricevi laudis.
Al disaprove ancje il proferî in maniere ripetude peraulis imparadis a memorie.
Par judâ i soi scoltadôrs, Jesus al furnî une preiere di esempli, che cognossude come Pari Nestri.
No par ripetile, ma par sorepensâ su ce robis che a si à di preâ e ce robis domandâ.
Se si cjale ben si viôt che lis trê primis instancis a dan impuartance a le sovranitât dal Idiu e ai soi implants. Chês altris cuatri a son instancis di caratar personâl.


text:
Glesie Furlane in ocasion dai 150 agns de unitât di Italie tal Friûl di vuê e à publicât un document
Tun timp di proclams nazionalicj di dutIs lis bandis, al fâs un sunôr diferent chel dal grop di Glesie Furlane. Un apel, il lôr, a ricognossi un dirit, chel da la lenghe e da la int furlane, sancît ta Cjarte costituzionâl e metût in leç “a pene” 51 agns dopo.
RIVENDICAZION LINGUISTICHE E STORICHE_ Une leç che a varès di pandi cence cuistions il dirit a esisti, al dîs il comunicât, ma che invezit si cjate ancjemò a vê a ce fâ cun cjavii di ogni sorte. Un riclam, si lei, al rispet da lenghe furlane che no gjave nuie a chê taliane, che si dopre par comunicâ distès cun chei che no capissin il nestri fevelâ, ma che ben prime dal talian e je nassude e inslidrisade chenti. Ancje sul plan storic il grop al domande coretece, il Friûl nol è 150 che al fâs part de Italie, ma mancul. No è une fufigne sotsegnâlu, parcè che il contrari, al volarès dî ignorâ ce che al è sucedût tai agns che chi la Italie no jere, ven a stâi la nestre storie ancje prime de Italie.
L’APEL AI SORESTANT_ Glesie Furlane e ricuarde ai sorestans lis lidrîs dal nestri Friûl peadis al Patriarcjât di Aquilee, dulà che a vivevin lis animis des trê plui grandis culturis europeanis: chê latine, chê slave e chê todescje. Dismenteâsi, o no volê visâsi di dut chest, al vûl dî volê vê un concet di identitât che nol è pussibîl condividi. Unitât te diversitât al è ben diferent di unitât che no ricognòs lis diviersitâts. Une retoriche nazionalistiche che e centene e che e fâs dismenteâ une storie indulà la nestre tiere e je stade simpri un puint, in comunicazion cun popui che a son dongje di nô, sedi a nord che a soreli jevant. Une nestre carateristiche, platade e dismenteade sot il bati dal jessi un confin, indulà no àn di esisti diviersitâts, comprendude la nestre. Ducj chei ponts a puartin a cjapâ lis distancis des celebrazions da 150 agns de proclamazion de Italie unide, no tant tal savê di fâi part, ma de misure che si ignore lis diversitâts e lis minorancis, cu la scuse che la maiorance e la prepotence a sedin une reson valide par dismenteânus.
Mauro Della Schiava
ATUALITÂT – Fieste? La nestre partecipazion no je ni scontade ni serene............
Glesie Furlane in ocasion dai 150 agns de unitât di Italie tal Friûl di vuê e à publicât un document


text:
Umberto Eco
Umberto Eco (Alessandrie, Piemont, Italie, 5 di Zenâr 1932 - Milan, Italie, 20 di Fevrâr 2016) al ere un scritôr, un semiotic e un filosof talian, innomenât sedi pes sôs oparis di narative che pai siei tratâts di semiotiche.
Biografie[cambie | modifiche il codiç]
Nassût ai 5 di Zenâr dal 1932 te citât di Alessandrie intune famee di 13 fîs, al à studiât filosofie e letaris te universitât di Turin, dulà che si à laureât. Al à lavorât tant che professôr in diviers centris prestigjôs e dal 1971 al ocupe la catedre di semiotiche ae universitât di Bologne. Par vie dai ricognossiments dal mont de educazion superiôr al è dotôr onoris causa di une trentine di istituzions.
Al è stât batiât par satrap de patafisiche pes sôs voris umoristichis, tant che Cemût viazâ cuntun cangûr, e par vê perfezionât un dai siei ramaçs, la cacopedie.
Altris ricognossiments lu àn puartât a jessi membri dal Consei dai Savis de UNESCO. Al à ricevût tal 2000 il Premi Princip des Asturiis di Comunicazion e umanitâts.
Al à lavorât ancje intai mieçs di comunicazion di masse intal cjamp culturâl. Al à une vore di passion par dut chel che al inten la Ete di Mieç, lis lenghis e i classics. Curiosementri, al è ancje un espert di James Bond.
Oparis plui famosis[cambie | modifiche il codiç]
Novelis[cambie | modifiche il codiç]
- Il non dal garoful (1980) - Romanç storic che al è stât adatât al cine e al è deventât un sucès. Al messede elements di intric poliziesc cu la erudizion medievâl e nus mene dongje chê ete.
- Il pendul di Foucault (1988) - Vore che e pant cemût che trê lavoradôrs di une cjase editore a restin cjapâts dentri des lôr propriis invenzions.
- La isule dal dì prin (1994) - Un nobil dal secul XVII sal reste blocât intune nâf tun fûs orari e al fâs riflès sul passâ dal timp, sui altris e su lis convenzions.
- Baudolino (2000) - Romanç che al conte des aventuris di un zovin contadin adotât di un imperadôr, struturade sul fâ dal romanç picaresc.
- La misteriose flame de Regjine Loana (2004) - Un om che al piert la memorie al cîr di recuperâle, tornant a creâ il timp de zoventût dal sô autôr.
Oparis sagjistichis[cambie | modifiche il codiç]
- Opere vierte
- Diari minim
- Kant e il ornitorinc
- Semiotiche e filosofie dal lengaç
- Il segn
- Art e bielece ae estetiche medievâl
- I limits de interpretazion
- Sîs spassizadis tai boscs naratîfs
- Lector in fabula
- Apocalitics e integrâts
- Sore la leterature
- A cirî la lenghe perfete
- Storie de bielece
- Storie de brutece


text:
Dal prin di Març dal 2017, di cuant che Pietro Biasiol al è lât in pension, la vuide dal Ufici scolastic regjonâl e je za passade dôs voltis di man. Alida Misso, che lu veve sostituît, si è dimetude za tal Autun dal stes an e ancje Igor Giacomini, zovin avocat che prin al veve vude la competence su la part des scuelis de minorance slovene, al è durât un an par po molâ çus e vergons. Il lôr rûl al veve di jessi il plui bramât de scuele furlane, invezit ducj i doi a àn scuviert che par stâ sentâts su chê cjadree e covente une vocazion al martueri. E cussì, a àn sielzût di dismontâ jù di une barcje che intai agns si è disvuedade simpri di plui; in cinc agns, a front di desenis di pensionaments, no je stade nissune sostituzion: al è stât bandît dome un piçul concors par cinc puescj di funzionari aministratîf. I uficis periferics a son colassâts: “nol è plui nissun”, e je la descrizion sintetiche dade dai sindacâts, “ca di pôc o fevelarìn cui termosifons”. In plante organiche aromai al mancje un dipendent su doi. E no son “in marine”… ❚ (W.T.)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Al è mancjât Eraldo Sgubin
Ai 5 di Zenâr, a 92 agns, al è mancjât il professôr Eraldo Sgubin, personalitât di riferiment pal mont de lenghe e de culture furlanis, par tancj agns vicepresident de Societât filologjiche furlane pal Friûl di soreli jevât. Grant il so impegn pe valorizazion dal teritori cormonês e de sô storie. Za insegnant e preside, al è stât atîf tal mont dal associazionisim par dute la vite (al à fondade la associazion Amîs da Mont Quarine, che al è stât ancje president).
Parochiis in Europe a Vençon
In ocasion dai “Incuintris di Vençon” di Glesie Furlane, domenie ai 18 di Fevrâr, par confrontâsi sul progjet diocesan des colaborazions pastorâls, pre Rizieri De Tina e pre Claudio Como, dal Cep – Colocui european des parochiis, a contaran ce che al sucêt tes parochiis in Europe. Apontament aes 3 e mieze dopomisdì te sale Patriarcje Bertrant a Vençon; prime, aes 3, Gjespui in Domo.
“Maman!” su Telefriuli
Fin al mês di Jugn, ducj i vinars aes 5 e trê cuarts dopomisdì, cun replichis il miercus e la domenie ae stesse ore, al larà in onde “Maman!”, il program televisîf dut par furlan dedicât ai frutins di trê a sîs agns, une coproduzion de Agjenzie Regjonâl pe Lenghe Furlane e di Telefriuli. Cun Daria Miani e Chiara Donada, che a intratignaran i fruts cun zûcs, contis e cjançons, Manuel Buttus/Siôr Timp e Tui e Tuie, doi tuiuts afetuôs, ma un pôc pastrocjons, che a animaran il spazi dai cartons animâts.
Libri in lenghe a “Geo”
Su la sene Rai un libri dut in lenghe. “Sul troi di Aquilee”, il diari di viaç scrit par furlan di Christian Romanini e publicât di Glesie Furlane, al è stât tra i protagoniscj de pontade di “Geo” su Rai3 dai 19 di Zenâr, dedicade al Cammino Celeste, che il libri di Romanini al conte il prin toc tra nature, culture e identitât.


text:
L’AUTÔR. Une firme internazionâl prestigjose e comparìs di chest numar sul nestri gjornâl.
Franco Juri al è nassût a Cjaudistrie (Koper) in Slovenie/Jugoslavie intal 1956 di pari furlan e mari cravuate. Gjornalist e vignetist satiric, diplomatic, ex parlamentâr sloven, al colabore cun testadis slovenis e talianis. Intai Agns ’80 e ’90 si è interessât di dirits umans e al è stât deputât intal prin Parlament di Lubiane elet in maniere democratiche. Dopo la indipendence de Slovenie, intai guviers di Janez Drnovšek, al à vût incarghis impuartantis inte diplomazie dal so Paîs: ambassadôr in Spagne e a Cuba, e segretari di Stât ai Afârs forescj.
***
In veretât, la Slovenie e reste lontane de Grecie, viodût che e pues ancjemò esibî parametris macroeconomics no tant diferents di chei europeans medis e di paîs calcolâts stabii. Par esempli, il so debit public al rive a cirche il 50% dal PIL, intant che chel medi de zone euro – secont Eurostat – al è dal 87,4%, e chel talian invezit dal 119,4%. Ancje la inflazion e la disocupazion a restin su lis mediis de zone euro, intant che il deficit al cîr di cressi e al tocje cumò il 6,4% dal PIL. Secont il guvier, a coventin tais drastics ae spese publiche; i siei critics invezit a visin che la politiche radicâl di austeritât inviade intal ultin an – cun tais ai salaris, aes pensions, cui licenziaments e cul aument de disocupazion soredut dai zovins, dut acompagnât di une politiche fiscâl rigjide – e je daûr a maçâ la classe medie, metint in zenoglon i servizis publics e distruzint il marcjât interni. L’efiet al è deleteri e di tai argjentin intal periodi Menem. Il disvilup al è paralizât, il paîs demoralizât, lis jentradis a son ridotis ancjemò di plui e il deficit al cres; la fuide di cerviei e devente une prassi cuotidiane. Cui che al pues al va. Dut al devente, pai voi e pal stomi dal citadin sempliç, ancjemò plui grivi di acetâ cul cressi dai câs di coruzion, clientelisim, nepotisim, vantaçs e impunitâts de caste politiche.
In chestis circostancis, ancje la proverbiâl trancuilitât mitteleuropeane, la diligjence, la laboriositât e la ubidience slovene no son bastadis a evitâ la place. La rabie – sclopade prime a Maribor par vie di un sindic corot e arogant e di un clericât, il stes che al poie Janez Janša, cu lis mans in paste intal crack finanziari plui distrutîf inte storie de glesie e che al à fat sbalotâ fintremai il Vatican, o ben chel des societâts Zvon 1 e Zvon 2 di proprietât de Arcidiocesi di Maribor – si è difondude in curt a dut il paîs, no simpri in tiermins articolâts in maniere politiche, e cuntune fuarte vene antipolitiche.
L’ultin scandul, emerzût cul rapuart de Comission pe lote ae coruzion che e à documentât agns di mancjade denunzie dai redits de bande dai doi politics slovens principâi, il prin ministri Janša e il leader de oposizion – e ancje sindic di Lubiane e imprenditôr – Zoran Janković, al à butât gnûf vueli sul fûc. Tant plui che i doi politics di ponte, invezit di dimetisi, a son lâts indevant a fâ i furbuts, cirint di sghindâ lis acusis e stiçant il scuintri ideologjic.
Janez Janša al à cirût di difindisi clamant in cause la poie dal president dal Consei European, che si è cjatât in situazion cetant intrigade. In veretât Herman Van Rompuy nol à confermât, e nancje contradit la presumude poie al prin ministri sloven. ❚
(Al va indevant).
✒ Franco Juri
SLOVENIE. La Slovenie no je la Grecie, ma…............
L’AUTÔR. Une firme internazionâl prestigjose e comparìs di chest numar sul nestri gjornâl.


text:
✽✽ E je grivie cuasi par ducj, no dome par chei che a son simpri stâts i ultins e cumò a son fûr classifiche e a fasin pardabon fadie a comedâ gustâ e cene, ma ancje par chei che a crodevin di stâ un scjalin parsore e cumò a son cûl cul par tiere. E nol è il finâl di une filastrocje. Cuasi par ducj, parcè che par cualchi categorie invezit e continue a lâ ben, anzit benon, e i politics a son la maiorance dal grup.
✽✽ Di front ai numars che ogni dì o leìn su lis fabrichis, su lis buteghis che a sierin, o fasìn fadie a pensâ che e sedi vere, ma purtrop e je cussì.
✽✽ Chel Friûl che cun fadie o vin tirât fûr de miserie, al torne a jessi reâl denant dai nestris voi. Mieç secul butât vie tal zîr di pôcs agns, un Vaiont, un Orcolat dal sociâl che al pues jessi piês di un disastri naturâl.
✽✽ O crôt dut câs che alc o vin di fâ, cence spietâsi masse dai sorestants. Anzit, viodude la maniere che si movin, stant une vore atents a chel che a proponin.
✽✽ Dome un pâr di esemplis, par capîsi. Nissun te zonte Serracchiani aial pensât di domandâ a Terna, la societât che à di costruî l’eletrodot, di podê jentrâ tal afâr cuntune partecipazion de Friulia, la finanziarie regjonâl, naturalmentri cu la clausule dal intierament? Figurâsi. A àn dite di sì al progjet cence domandâ nuie: al siôr paron talian si dîs dome “Siorsì”! Ma ancje se al è svedês, tant che l’Elettrolux. Di front a ducj i bêçs e contribûts regjonâi, no saressial rivât il moment di un biel ricat: volêso sierâ Porcie? E la Regjon e secuestre la fabriche.
Parcè si puedial fâ cui mafiôs e no cun chei che in ducj chest agns a àn doprât e sfrutât il nestri teritori e magari paiât lis tassis di une altre bande?
✽✽ La rispueste ae crisi de bande de Serracchiani invezit si môf sul plan de visibilitât: mai “furlan”, par mût di dî, al è stât in television, plui di jê. Ma le vêso mai sintude fevelâ dal Friûl?
✽✽ La deleghe le à dade dute al so vice Bolzonello, anzit lis deleghis, viodût che al ex sindic di Pordenon i tocje ocupâsi di industrie, cumierç, turisim, agriculture. E je in television, a pensâ al congrès dal Pd, a firmâ par regjons alpinis e balcanichis e lui a fâ front a dutis lis cuistions. Us someie une robe serie e soredut che e puedi funzionâ ben? Impussibil par un di bessôl.
✽✽ La rispueste a chê crisi che e pues puartâ al pestefruce di dut il Friûl fin cumò e je intune struturazion de Regjon, scancelant lis provinciis: cheste la lôr principâl preocupazion. Par sparagnâ, a disin, ma no je vere, e intant no passe zornade che no vegni fûr in ce maniere vergognose che i conseîrs a spindevin i nestris bêçs.
✽✽ Ce fâ alore? Rispueste dificil. Forsit, propit pensant ae ricostruzion daspò dal taramot, partint dai paîs, dai sindics. A saran une vore chei che a laran aes elezions il prossim an. Nus coventin sindics che a pensin furlan, dome pal Friûl e pe sô int, come chei dal ’76.
Chei che a pensavin prime aes fabrichis, aes cjasis, ai asîi, che al stipendi e al partît. ❚
Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
25 gennaio 2010
Salvâsi de stupiditât
Mi è tornade sot man cheste che us torni a proponi: il stupit ti splace parcè che ti fâs dam o ti fâs stâ mâl cence vê nissun vantaç par se. Il trist ti fâs mâl, ma par vê un vantaç! Duncje il stupit nol è prevedibil. Forsit par chest i nestris nonos a disevin: "Al è miôr vê da fâ cun cent triscj inteligjents che no cuntun stupit!".
2 commenti:
- Unknown ha detto...
-
Il vêr fat al é che ancje i gjenios di tant in tant a fasin i mones o i stupits. Par chel a son inprevisibils:-)
- 26/1/10 06:50
- p.v. ha detto...
-
il stupit ti splace parcè che ti fâs dam o ti fâs stâ mâl cence vê nissun vantaç par se. Il trist ti fâs mâl, ma par vê un vantaç! Duncje il stupit nol è prevedibil. Forsit par chest i nestris nonos a disevin: "Al è miôr vê da fâ cun cent triscj inteligjents che no cuntun stupit!".
e son peraulis di pre toni.
maman
p
- 26/1/10 09:03


text:
#18 – Come la liende Plasê, Fabrizio. Alba. Ce fâstu te vite? Lobbying. (al riduce, un tic rogant) Ah! No ai mai capît di precîs ce che al vûl dî. (e somee dubiose) Bon, disìn che par lavôr o puarti indevant i interès de mê aziende tes istituzions. Guviers, istituzions internazionâls… Mmm, okay… Ce aziende? Scuse se soi curiose! Sêstu [...]
Categorie: Contis
#17 – Manus dei Il scûr al involuçave ancjemò dut cuant che o soi saltât fûr di cjase. Di spes mi capite di fâlu cuant che no rivi a durmî. Ma vuê nol è come il solit. Mi plâs cjaminâ cuant che nol è ator nissun e il paîs no si ancjemò inviât. I pinsîrs a sbrissin vie miôr ancje [...]
#16 – Cricâ de mê vite Ogni dì al à un cricâ. No son cetantis albis o ai vivût nancje tropis mi mancjin di vivi, ma o ai la ilusion che dutis a saran piu bielis . Ogni dì al à un cricâ Cun lis rosis profumadis e il cjant dei frutins che a zuin e il sfrinçâ dai uciei [...]
#15 – Ce stufe! La mê e je propit une brute vite! Vivi di gnot, tal scûr, cul frêt che ti jentre tai vues. L’umit che ti scosole i muscui. Simpri tabarossât ta chest pastran penç, pelôs, imbastît cuntune lane dure e ruspiose che no mi dâ pâs. E puce, par fin, cheste maladete di istriane che o scuen tignî [...]
#14 – Radio Prypiat Prypiat, ai 26 di Avrîl dal 1986. 01:23’58” ore dai Urâi, scûr patoc. Eros Ramazzotti mi è simpri plasût tant, cun chê sensibilitât, cun chê vosute ciulante. Ma viôt tu se ta un moment cussì e veve di vignîmi sù propit la sô ultime cjançon. “E ci seiii, adesso tuuu, a dare un senso ai giorni [...]
#13 – Sclesis La fumate e cercene lis sacumis de plane impisulide. Il paîs al polse in spiete de lûs, ma pes stradis al è za cui che al baline ator. Il pas lizêr al crite parsore de bruse. “Al devi jessi par chest che lu clamin cricâ dì”, si dîs Argjie biel che i prins rais di soreli a [...]
#12 – Al fin, cidin, al criche il dì E no cate che il soreli ju inlumine cui siei prins rais, chei voi inflorâts di zulugne a restin sierâts. di *** #1*** [...]
#11 – Tinut E le puare mari maludive chel dì, chê che pe bisugne dal pan al doveve partî. Diu ti vuardi Tinut, lu disè chê mari, cuant che pal mont al è lât vie di frut Cence dûl chê miserie a robâ i fruts a la mari, mandantju pal mont par sbarcjâ il lunari Tinut al è lât vie [...]
#10 – Spietant il lusôr Al mancje pôc al cricâ dal dì ma, in tal cjistiel di Strassolt, a si è dibatût fin a pôc prime e, a la fin, ducj si son sdrumâts par il sun e pe strache. Istès, suntune tor dal mûr orientâl, al è ancjemò un dai ospits che a nol rive a lâ a durmî. [...]
#09 – La sole e uniche “La Uniche” no duar. Usgnot e zire tal jet e e fâs bataie ae ultin morôs fedêl che i reste: la insonie. La brame dal biel timp passât e je lade vie e cumò il suplent al è l’elisîr. Al è bon l’elisîr: cuant che lu bêf e e devente plui fuarte, sglonfe, zovine, [...]
#08 – Albe Finâl Jo o volevi nome vivi la storie. Capî se ogni timp al puartave alc di diviers e so. I miei voi a continuin slusicant salvadis, ma o ai fermât za di bataiâ par gjavâmi fûr lis cjadenis che mi tegnin presonîr in cheste cret. l gno obietîf al jere stât vê il timp necessari par capî [...]
#07 – Civuite “Al cjante il gjal, al criche il dì…”; biele la vilote che o sintivi di piçul, ma jo no mi davi pâs par chel puar zovin che al scugnive partî cussì adore. Jo o starès a durmî fin a ore di gustâ se femine e fie no mi rompessin i bebeis une dì sì e chê altre [...]


text:
Bons. Andrea Bruno Mazzocato al è il gnûf arcivescul di Udin. Al è stât anunciât intune cjalde dì di Avost, ai 21, te sede de Arcidiocesi, di bande dal arcivescul bons. Pietro Brollo, che par cuistion di etât al lasse la incarghe. Tal so intervent Brollo al à fevelât ancje par furlan «Vulintîr o preìn il Signôr parcè che ancje cul jutori dal gnûf vescul i Furlans a sepin mantignî simpri vive la anime dal nestri Friûl!» marcant la necessitât di continuâ te valorizazion de fede, de culture, de storie e de lenghe furlane parcè che la identitât dal Friûl e va difindude. 61 agns di fâ il prin di Setembar, nassût a San Trovaso di Preganziol, bons. Mazzocato al rive de diocesi di Trevîs e al à declarât che si poiarà sui siei predecessôrs Brollo e Battisti. No son mancjâts i riferiments al Patriarcjât di Aquilee e la invocazion de benedizion dai Sants Ermacure e Furtunât.
(LPdF-ARC)
ATUALITÂT – Diocesi di Udin: il gnûf Arcivescul al ven di Trevîs............
Bons. Andrea Bruno Mazzocato al è il gnûf arcivescul di Udin. Al è stât anunciât intune cjalde dì di Avost, ai 21, te sede de Arcidiocesi, di bande dal arcivescul bons. Pietro Brollo, che par cuistion di etât al lasse la incarghe. Tal so intervent Brollo al à fevelât ancje par furlan «Vulintîr o preìn il Signôr parcè che ancje cul jutori dal gnûf vescul i Furlans a sepin mantignî simpri vive la anime dal nestri Friûl!» marcant la necessitât di continuâ te valorizazion de fede, de culture, de storie e de lenghe furlane parcè che la identitât dal Friûl e va difindude. 61 agns di fâ il prin di Setembar, nassût a San Trovaso di Preganziol, bons. Mazzocato al rive de diocesi di Trevîs e al à declarât che si poiarà sui siei predecessôrs Brollo e Battisti. No son mancjâts i riferiments al Patriarcjât di Aquilee e la invocazion de benedizion dai Sants Ermacure e Furtunât.


text:
#14 – Daniela
E je peade al termosifon, Daniela, e mi cjale di sot in sù cui soi grancj voi grîs. I cjavei neris a son deventâts blancs parsore des orelis e la sô piel e à cualchi grispe, aromai. Mi svicini par cjalâle miôr. O sint il so respirâ pesant. Il scotch che le fâs tasê al ten ancjemò, par fortune. Ma mi visi ben, dut câs, dai siei lavris, cence scugnî cjalâju. A son fins, colôr di rose, ben dissegnâts. I cjareci i cjavei, mi cjale spauride. Lis mês mans a corin come suriis gnervosis su la sô schene e si fermin a sigurâ il grop che i ten peadis lis conolis. Mi plasarès mangjâle e forsit, savêso?, lu fasarai. Mi slontani viers il plan de cusine e intant i feveli sclet. “Daniela, o pensi che ti mangjarai. Cumò o met a boli un pocje di aghe, viodistu? Mi reste di capî cemût fâti a tocs, no varès voie di sporcjâ. No stâ cirî di berlâ, che al è di bant”. Daniela mi cjale scaturide intant che e tache a movisi come un demoni, e cîr di liberâsi, e spere di rivâ a fâjale. O uçi il curtìs.
“Ma al è cussì clâr!”, mi dîs Vaghezzi, ridint.
“Ce? Che o soi une canibale cun istints omicidis?” i dîs, fûr di me.
“Ma no, jê no à di preocupâsi. Al vûl dome dî che jê e vûl dismembrâ par capî. Tal profont, siore, je e vûl fâsi a tocs par analizâju cun comut, tant che i ingranaçs dentri di un orloi. E à parfin voie di mangjâsi par cerçâsi, par capî di ce che e sa. O vin lavorât propit su chest insiemi! No varaie mighe vût pôre di chest sium? Siore Daniela?”
“Mah… se lui mi dîs cussì… Graciis, dotôr Vaghezzi. O vevi pôre di jessi un mostri!”
“Ma sì, ma sì. Che e ledi cjase e no stedi a procupâsi. Un bon gustâ e al passe dut”.
Preparant il sofrit pal sugo no rivi a resisti e o cjali cu la code dal voli il termosifon. Un sgrisul mi va sù pe schene, ma o cîr di stâ trancuile e calmâmi. Al è dome un termosifon. Intant che o met la civole te fersorie, però, il gno voli al cole su la mê conole di çampe. Ce isal chel segn ros? Lu ai ancje ta chê altre conole. O lassi colâ il curtìs…
di ***
#1***


text:
Dopo 12 agns a àn cambiât musiche e vistîts, no ju viodarìn plui dome a sunâ, cun armonichis e bombardinis, lant ator pes stradis e tra lis taulis des fiestis, ma ju sintarìn e viodarìn ancje a fâ spetacul (e il solit casin!) suntun palc, cuntune formazion slargjade e un gnûf repertori di cjançons.
Dopo i timps des staiaris e di «Svole» (cjançon di sucès rivade 5e al Festival de Cjançon Furlane dal 2003), i Brass Folk, la band itinerante che e à fat dal purcit il so simbul, a àn decidût di rinovâsi, cambiant gjenar di cjançons e dedicantsi a la disco music dai agns Otante, mantignint però simpri fuart il leam cu la lenghe furlane. Dutis lis cjançons di fat a son stadis liberamentri interpretadis e voltadis par furlan, dant cussì un sens ironic e spiritôs a musichis deventadis aromai famosis.
La sielte de lenghe furlane, nus contin i components dal grup, e je detade de volontât di mantignî vive la nestre marilenghe intun mont che al cambie di continui. Cussì, lis cjançons, pûr sunant ritmis di discoteche cognossûts, si caraterizin pe origjinalitât dal test dimostrant la ironie dute furlane tal contâ lis storiis.
Ma la novitât e je ancje une altre: al grup storic si è zontade ancje la vôs esplosive di Claudia Gobet che e à savût a dâ une note fuarte a la lôr musiche e al lôr mût di fâ spetacul. Oltri a rinovâ la imagjin de classiche formazion masculine la vôs di Claudia e salte fûr ancje pe sô interpretazion origjinâl dai tocs.
Une biele sfide, nus contin chei dai Brass, al è stât ancje l’adatament metric dai compagnaments, doprant dome i struments in acustic cence componente eletroniche. I suns tipics dai campionadôrs e dai sintetizadôrs che si dopravin te disco music dai agns Otante a son stâts sostituîts dai suns dai tipics struments dal grup: armoniche prin di dut, bombardine e cuar.
Lis gnovis musichis dai Brass Folk si lis cjatin intal CD vignût fûr ai 9 di Lui di chest an e che al à par titul «80’s dance revival»; par vênt une cerce e cognossi lis datis dai lôr concierts si pues lâ tal lôr sît www.brassfolk.it.
Venusia Dominici
CULTURE – I Brass Folk a svolin simpri plui in alt............
Dopo 12 agns a àn cambiât musiche e vistîts, no ju viodarìn plui dome a sunâ, cun armonichis e bombardinis, lant ator pes stradis e tra lis taulis des fiestis, ma ju sintarìn e viodarìn ancje a fâ spetacul (e il solit casin!) suntun palc, cuntune formazion slargjade e un gnûf repertori di cjançons.


text:
PROROGHE DE DETRAZION PAI INTERVENTS DI RECUPAR DAL PATRIMONI EDILIZI
E je stade disponude une altre proroghe de detrazion Irpef pai intervents di recupar dal patrimoni edilizi, cul limit massim di spese di 96.000 euros.
In particolâr, la detrazion e je ricognossude inte misure dal:
¬ 50% pes spesis sostignudis intal periodi 26.6.2012 – 31.12.2014 (impen che 31.12.2013);
¬ 40% pes spesis sostignudis dal 1.1 al 31.12.2015.
Dal 2016, la detrazion e sarà te misure previodude a regjim, duncje 36% cul limit di spese di € 48.000.
Cheste detrazion e je di podê doprâ par intervents di manutenzion straordenarie, pes oparis di restaur e risanament conservatîf, pai lavôrs di ristruturazion edilizie fats su lis singulis unitâts imobiliârs residenziâls di cualsisedi categorie catasticâl, ancje rurâls, e su lis lôr pertinencis.
Ancje la prevenzion dal compiment di ats ilecits de bande di tierçs si puedin detrai. Cussì tant che altris gjenars di lavôrs tant che la instalazion di une stue a pellet o dal climatizadôr.
Viodude la complessitât de normative, si rimande ae vuide de Agjenzie des Jentradis, che si pues scjariâ dal so sît.
PROROGHE DETRAZION ACUIST MOBII / ELETRODOMESTICS
E je sprolungjade fin ai 31.12.2014 la detrazion Irpef dal 50% pes spesis sostignudis pal acuist di mobiliis e grancj eletrodomestics che a jentrin inte categorie A+ (A pai fors).
La detrazion pal furniment e à di sotstâ a une serie di cundizions:
¬ Lis spesis pai furniments a son previodudis par imobilis in ristruturazion, che par chê si usufruìs za de detrazion dal 50% (viôt parsore).
¬ I lavôrs di ristruturazion a àn di jessi scomençâts prime dal acuist dai furniments. Nol è invezit necessari che a sedin ancje finîts. Al è pussibil duncje che i furniments a vegnin comprâts e paiâts prime che a sedin ultimâts i lavôrs di ristruturazion.
¬ No ducj i lavôrs ogjet de detrazion dal 50% par recupar dal patrimoni edilizi a son ametûts tant che lavôrs di ristruturazion par podê usufruî de detrazion sui furniments. Dome i câs di intervents di manutenzion straordenarie, restaur e risanament conservatîf e di ristruturazion edilizie a permetin la detrazion dai furniments. Invezit, par esempli, la instalazion di implant di alarme, di stue a pellet o di implant di climatizazion no son ametûts.
¬ Si pues cuistâ cualsisedi gjenar di furniment. Duncje, par esempli, se o ristruturi il bagn o pues puartâ in detrazion l’acuist di une gnove cusine o di un frigorifar.
¬ Il paiament dai furniments al à di jessi fat cun bonific dulà che si specifichin dutis lis vôs che dopo a tornaran utilis intal moment de declarazion dai redits (viôt parsore) o ancje cun cjarte di credit.
Pai furniments al è pussibil puartâ in detrazion fin a un massim di 10 mil euros, che il lôr rimbors dal 50% si podarà recuperâ in 10 agns.
Par plui informazions, al è pussibil consultâ la mini vuide preparade de Agjenzie des Jentradis. ❚
✒ Marianninna Rocco, Responsabile Fiscâl Caf Cisl Udin
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +